**“МАЛЧНЫ ТУХАЙ” ХУУЛИЙН ТӨСЛИЙН ҮР НӨЛӨӨ ҮНЭЛЭХ СУДАЛГААНЫ ТАЙЛАН**

**АГУУЛГА**

**НЭГ**.ЕРӨНХИЙ ЗҮЙЛ

**ХОЁР.**ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ

**ГУРАВ.**ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ

**ДӨРӨВ.**ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛЭСЭН НЬ

**ТАВ.**ҮР ДҮНГ ҮНЭЛЖ, ДҮГНЭЛТ, ЗӨВЛӨМЖ ӨГСӨН БАЙДАЛ

**НЭГ. ЕРӨНХИЙ ЗҮЙЛ**

 Малчны тухай хуулийн төслийн зүйл, заалтад Хууль тогтоомжийн тухай[[1]](#footnote-1) хуулийн 17 дугаар зүйлд заасан тодорхой шалгуур үзүүлэлтийн дагуу дүн шинжилгээ хийж, түүний үр нөлөөг тооцож, давхардал, зөрчил, хийдэл байгаа эсэхийг тогтоож арилгах, хуулийн зүйл, заалтыг ойлгомжтой, хэрэгжих боломжтой байдлаар чиглэсэн зөвлөмжийг Хууль санаачлагчид хүргүүлэхэд энэхүү үнэлгээний ажлын зорилго нь оршино.

 Үнэлгээ хийхээр сонгож авсан хуулийн төсөл нь анхдагч хуулийн төсөл[[2]](#footnote-2) хэлбэрээр боловсруулагдсан байна.

Малчны тухай хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө үнэлэх аргачлал”[[3]](#footnote-3)-д /цаашид “Аргачлал” гэх/ заасны дагуу дараах үе шатаар хийлээ.

1. Шалгуур үзүүлэлтийг сонгох;
2. Хуулийн төслөөс үр нөлөө тооцох хэсгээ тогтоох;
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх,
5. Зөвлөмж өгөх.

 Хуулийн төслийн үр нөлөөг үнэлэх дээрх үндсэн 5 шалгуур үзүүлэлтийн хүрээнд тэдгээрийг шалгах хэрэгслийг ашиглан хуулийн төслийн зохицуулалтууд нь уг хуулийн төслийг боловсруулах болсон үндэслэл, хэрэгцээ шаардлагад нийцсэн эсэх, хуулийн төслийн зорилгод нийцсэн, түүнд хүрэх боломжтой байдлаар тусгагдсан эсэхэд дүн шинжилгээ хийсэн болно.

Мөн хуулийн төслийн зохицуулалтууд нь хүлээн зөвшөөрөгдөх боломжтой, өнөөгийн хөдөө аж ахуйн үйлдвэрлэл эрхлэгчийн үйл ажиллагаанд нийцсэн эсэх, хэм хэмжээнүүд ойлгомжтой байдлаар тусгагдсан эсэх талаар хуулийн төслийн зохицуулалтууд нь ойлгомжтой, харилцан уялдаатай байгаа эсэхийг дээр дурдсан аргачлалын дагуу асуултад хариулах байдлаар дүгнэсэн бөгөөд гарсан үр дүнд үндэслэн анхаарах асуудлын талаар хууль санаачлагчид зөвлөмж өгөхөд дөхөмтэй гэж дүгнэж байна.

Энэхүү үнэлгээг хийснээр Малчны тухай хуулийн төсөл батлагдсанаар уламжлал, өв соёлыг хамгаалж, мал аж ахуйн үйлдвэрлэлийг тогтвортой эрхлэх малчны эрх зүйн үндсийг тодорхойлох, малчны хөгжил, бүтээмж, хариуцлагатай байдал, хамтын санаачилга, өрсөлдөх чадвар, хөрөнгө оруулалтыг дэмжин хэрэгжүүлэх тогтолцоо, эрх хэмжээ, чиг үүрэг, бүртгэл, хяналттай холбоотой харилцааны зохистой түвшинд хүргэх үр нөлөөтэй, давхардал, зөрчилгүй байдлаар боловсруулагдсан эсэхэд хариулт өгсөн болно.

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах харилцаа, онцлогтой уялдуулан Аргачлалын 2.9-д[[4]](#footnote-4) заасныг үндэслэн 6 шалгуур үзүүлэлтээс дараах 4 шалгуур үзүүлэлтийг сонголоо. Үүнд:

1. Зорилгод хүрэх байдал;
2. Практикт хэрэгжих боломж:
3. Ойлгомжтой байдал;
4. Харилцан уялдаа.

 Эдгээр шалгуур үзүүлэлтийг тухайлан сонгох болсон үндэслэл нь уг хуулийн төслийн зорилт болон зохицуулах харилцааны онцлогтой холбоотой.

**2.1.Зорилгод хүрэх байдал:**

Энэхүү үнэлгээний шалгуур үзүүлэлтийн хүрээнд хуулийн төсөл, түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдсан эсэх болон хууль зүйн болон практикийн үндэслэл, шаардлагад нийцэж буй байдал, хуулийн төсөлд тусгагдсан зохицуулалт, арга хэмжээнүүд нь хуулийн төслийн зорилгыг хангахад чиглэсэн эсэх, хуулийн төслөөр тавьсан зорилгод хүрэх боломжтой эсэхийг үнэлэх шаардлагатай гэж дүгнэв. Энэхүү үнэлгээг гүйцэтгэхдээ хуулийн төслийн үзэл баримтлал, танилцуулга, хуулийн төсөлтэй танилцаж, хуулийн төсөл боловсруулах болсон үндэслэл, шаардлага, хуулийн төслийн зорилго болон зорилгод хүрэхэд чиглэгдсэн, мөн түүнийг тодорхой илэрхийлж чадахуйц арга хэмжээ, зохицуулалтыг сонгож авсан.

**2.2.Практикт хэрэгжих боломж**:

Хуулийн төсөлд мал аж ахуйн үйлдвэрлэл эрхлэгч малчинтай холбоотой харилцаанд төрийн болон нутгийн захиргааны байгууллага, баримтлах зарчим, иргэн, хуулийн этгээдийн эрх, үүргийг нарийвчлан тусгасан зохицуулалт нь хуулиар хэрэгжих боломжтой эсэхийг тодруулах шаардлагыг харгалзан тус шалгуур үзүүлэлтийг сонгосон.

**2.3.Ойлгомжтой байдал:**

Хуулийн зохицуулалт нь түүнийг хэрэглэх, хэрэгжүүлэх субьектийн хувьд ойлгомжтой байх нь хэрэгжилтийн үр дүнд шууд нөлөөлдөг. Энэхүү шалгуур үзүүлэлтийн хүрээнд хуулийн төслийн боловсруулалт, зохицуулалт нь түүнийг хэрэглэх, хэрэгжүүлэх этгээдүүдэд ойлгомжтой, логик дараалалтайгаар томьёологдсон эсэхийг шалгах үүднээс тус хуулийн төсөл нь Хууль тогтоомжийн тухай хуулийн 23, 26, 29, 30 дүгээр зүйл[[5]](#footnote-5) болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах зорилгоор хуулийн төслийг бүхэлд нь сонгож үнэлсэн.

**2.4.Харилцан уялдаа:**

Хуулийн төсөл нь Хууль тогтоомжийн тухай хуульд заасан агуулгын шаардлагыг[[6]](#footnote-6) хангасан эсэхийг шалгах зорилгоор тус шалгуур үзүүлэлтийг сонгосон. Тус шалгуур үзүүлэлтийн хүрээнд тухайн хуулийн төслийн зүйл, заалт өөр хоорондоо болон хүчин төгөлдөр үйлчилж байгаа бусад хууль тогтоомжтой нийцсэн эсэх, төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субъектүүдийн чиг үүрэг давхардал, зөрчилгүй байх тухайн чиг үүргийг төрийн байгууллага зайлшгүй хэрэгжүүлэх шаардлагатай эсэх, уг чиг үүргийг төрийн бус байгууллагаар гүйцэтгүүлэх боломжтой эсэхийг шалгасан. Энэ хүрээнд тус хуулийн төсөл нь бүхэлдээ Үндсэн хууль болон холбогдох бусад хуулийн зохицуулалтад нийцэж байгаа эсэхийг Аргачлалд заасан асуултад хариулах байдлаар үнэлгээг хийв.

 Малчны тухай хуулийн төслийн үзэл баримтлал, төслийн зорилт, зохицуулалтаас үзэхэд малчин хүний эрхэлж байгаа мал аж ахуйн үйлдвэрлэлийн үйл ажиллагаа хэвээр хадгалагдахаар байгаа тул хуулийн төсөлд тусгагдсан зохицуулалтын хүрээнд хамрагдах этгээд хүлээн зөвшөөрөх эсэхийг тодруулах зорилт бүхий “***хүлээн зөвшөөрөгдөх байдал*“** шалгуур үзүүлэлтээр үнэлгээ хийх шаардлагагүй гэж үзсэн болно.

 Мөн дээрх үндэслэлээс гадна тухайн хуулийн төслийг хэрэгжүүлэхтэй холбоотой гарах зардлын тооцоог тусгайлан хийсэн тул ***“зардал тооцох”*** шалгуур үзүүлэлтийг сонгоогүй болно.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоов.

Хүснэгт 1. Үр нөлөөг үнэлэх хэсгийг тогтоосон нь

|  |  |  |  |
| --- | --- | --- | --- |
| д/д | **Шалгуур үзүүлэлт**  | **Үр нөлөөг үнэлэх хэсэг**  |  **Шалгах хэрэгсэл**  |
| 1 | **Зорилгод хүрэх байдал**  | Хуулийн төслийн холбогдох зохицуулалт  | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх.  |
| 2 | **Практикт хэрэгжих боломж**  | Хуулийн төслийн 5, 6, 7, 8, 10, 11, 12, 15, 16, 17, 19 дугаар зүйл | Хуулийн зохицуулалтад хамрагдах этгээдийн төлөөлөлтэй ярилцлага зохион байгуулах, статистик мэдээ, хуулийн төсөлд ирүүлсэн саналуудад дүн шинжилгээ хийх. |
| 3 | **Ойлгомжтой байдал**  | Хуулийн төслийг зохицуулалтыг бүхэлд нь хамруулах  | Хууль тогтоомжийн тухай хуулийн 23, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
| 4 | **Харилцан уялдаа**  | Хуулийн төслийг зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.5, 29.1.7, 29.1.10-т болон Аргачлалын 4.10-т заасан шаардлага, шалгуурыг хангасан шалгах.  |

**ДӨРӨВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН НЬ**

Аргачлалын 4.1-д “энэ үе шатанд сонгосон шалгуур үзүүлэлтэд тохирох шалгах хэрэгслийн дагуу хуулийн төслийн үр нөлөөг үнэлнэ.” гэж, мөн аргачлалын 4.4-д “Шалгах хэрэгслийг ашиглан хуулийн төслийн үр нөлөөг яаж үнэлэхийг тогтооно” гэж тус тус заасныг хуулийн төслийн үр нөлөөний үнэлгээний энэ хэсэгт мөрдөж ажиллав.

Хөдөө аж ахуйн ерөнхий хуулийн төслийн үр нөлөөг үнэлгээний өмнөх үе шатанд сонгосон шалгуур үзүүлэлт, түүнд ашиглахаар тогтоосон шалгах хэрэгслийн дагуу дараах байдлаар үнэлж байна.

**3.1.Зорилгод хүрэх байдлыг хангасан эсэх:**

**“Зорилгод хүрэх байдал”** гэсэн шалгуур үзүүлэлтийн хүрээнд Малчны тухай хуулийн төслийн үзэл баримтлалд тусгасан хуулийн төсөл боловсруулах үндэслэл, хэрэгцээ шаардлагад тухайн хуулийн төслийн зорилго, зохицуулалтууд нь нийцэж байгаа эсэхэд дүн шинжилгээ хийсэн. Энэ хүрээнд Малчны тухай хуулийн төслийн үзэл баримтлалтай танилцаж, үзэл баримтлал болон хуулийн төслийн зорилго, түүнийг хангахад чиглэсэн зохицуулалтуудыг харьцуулах байдлаар дүн шинжилгээ хийв.

Малчны тухай хуулийн төслийн үзэл баримтлал[[7]](#footnote-7)-д төрийн бодлогын хүрээнд үндэсний аюулгүй байдлын бүрэлдэхүүн хэсэг болох монгол соёл иргэншлийн аюулгүй байдал, хүнсний аюулгүй байдал, эдийн засгийн болон экологийн аюулгүй байдлыг хангахад чухал үүрэг гүйцэтгэж байгаа малчдын нийгмийн харилцаанд оролцох эрх зүйн байдлыг тодорхой болгох, хүний эрхийн зарим баталгааг нь хуулиар хамгаалах эрх зүйн таатай орчин зайлшгүй шаардлагатай байна. Түүнчлэн Монгол Улсын урт хугацааны хөгжлийн бодлогод дэвшүүлсэн “нүүдлийн соёл иргэншлийг хадгалсан улс орон байх” зорилго, зорилтыг хэрэгжүүлэхэд манай улсын өргөн уудам нутаг, хил хязгаар болон нүүдэлчин ахуй, соёлыг үеэс үед өвлөн хадгалж, хамгаалж байгаа уугуул иргэд болох малчид, малчин өрхийн талаар төрөөс баримтлах бодлогод онцгой анхаарч, тэдгээрийн нийгмийн баталгаа, амьжиргааны нөхцөлийг сайжруулах, нүүдлийн ахуйт уламжлалт мал аж ахуйн үйлдвэрлэлээ тогтвортой эрхлэх, хөгжих таатай боломжийг бүрдүүлэх Малчны тухай анхдагч хуулийн төслийг боловсруулах шаардлагатай гэж үзжээ.

Хуулийн төслийн үзэл баримтлал, хуулийн төслийн[[8]](#footnote-8) бүтэц, зохицуулах зүйлийн хүрээ, агуулгад дүн шинжилгээ хийж үзвэл уламжлал, өв соёлыг хамгаалж, мал аж ахуйн үйлдвэрлэлийг тогтвортой эрхлэх малчны эрх зүйн үндсийг тодорхойлох, малчны хөгжил, бүтээмж, хариуцлагатай байдал, хамтын санаачилга, өрсөлдөх чадвар, хөрөнгө оруулалтыг дэмжин хөгжүүлэхтэй холбогдох харилцааг бие даасан хуулиар нарийвчлан зохицуулснаар Монгол Улсад бэлчээрийн мал аж ахуйг тогтвортой эрхлэх, хөгжүүлэх нөхцөлийг бүрдүүлэхэд хуулийн төслийн үндсэн зорилт оршиж байна. Энэ зорилтын хүрээнд зарчмын шинжтэй зорилтуудыг дэвшүүлж, тэдгээрийн биелэлтийг хангах үүднээс малчид, тэдгээрийн эрхлэх тогтвортой үйлдвэрлэл, хөгжлийг дэмжих харилцааг нарийвчлан зохицуулсан эрх зүйн орчныг бий болгох бие даасан хууль батлах хувилбарыг сонгожээ. Иймд Малчны тухай хуулийн төслийн хүрээнд эдгээр асуудлыг шийдвэрлэсэн эсэх, сонгож авсан шийдлийн зорилгод хүрэх байдлыг үнэлэх нь зүйтэй гэж үзлээ.

Ингэхдээ хуулийн төслийн үзэл баримтлалд тусгагдсан бие даасан хуулийн төсөл боловсруулах хэрэгцээ, шаардлагад нийцсэн эсэх, хуулийг батлан хэрэгжүүлснээр хүрэхээр тавьсан зорилгод хүрэх боломжтой байдлаар томьёологдсон эсэхийг дараах агуулгын хүрээнд дүн шинжилгээ хийв.

Нэг.Мал аж ахуйн төрийн тогтвортой эрхлэх талаар:

|  |
| --- |
| 5 дугаар зүйл.Малчныг дэмжих төрийн бодлого, зарчим6 дугаар зүйл.Мал аж ахуйн үйлдвэрлэлийг дэмжих7 дугаар зүйл.Малчны өрсөлдөх чадварыг дэмжих 8 дугаар зүйл.Малчин өрх, тэдгээрийн бүлэгт газар эдэлбэрийн эрхийг баталгаажуулах9 дүгээр зүйл.Малчны оролцоотой байгалийн нөөцийн сэргэх чадавхыг бэхжүүлэх |

Алсын хараа 2050 Монгол Улсын урт хугацааны хөгжлийн бодлогын эрхэм зорилгод “үндэсний нэгдмэл үнэт зүйлээ эрхэмлэж, өөрийгөө тэтгэсэн эдийн засаг нь өрх, иргэн бүрд тэгш, хүртээмжтэй хүрсэн, улс болж хөгжинө.” гэж, зорилт 1.2.-д ”үндэсний өв соёл, нүүдлийн ахуйг уламжлал, шинэчлэлтэй хослуулсан тэргүүлэх улс болж, нүүдлийн соёл иргэншлийг хадгалах, хамгаалахад чиглэсэн төрөлжсөн байгууллагуудтай болно”, зорилго 8.3-д “хөдөө аж ахуйг байгальд ээлтэй, уур амьсгалын өөрчлөлтөд дасан зохицсон, эрсдэл даах чадвартай, нийгмийн хөгжлийн чиг хандлага, хэрэгцээ, шаардлагад нийцсэн, хариуцлагатай, бүтээмж өндөр, тогтвортой үйлдвэрлэлтэй эдийн засгийн тэргүүлэх салбар болгон хөгжүүлнэ”, “нүүдлийн уламжлалт өв соёлыг хадгалсан, экологид ээлтэй, органик мал аж ахуйг тогтвортой эрхлэх, хөдөө аж ахуйн салбарын хүний нөөцийг бэлтгэх, чадавхжуулах, хөдөлмөрийн үнэлэмжийг нэмэгдүүлэх, тэдгээрийн тогтвор суурьшилтай ажиллаж, ая тухтай амьдрах нөхцөл, нийгмийн баталгааг сайжруулна” гэж тусгасан нь Монгол Улсын байгаль орчин, нийгэм, эдийн засгийн хэрэгцээ, шаардлагыг үндэслэн мал аж ахуйг тэргүүн ээлжид хөгжүүлэх агуулга бүхий төрийн бодлого мөн.

Улсын Их Хурлын 2020 оны 23 дугаар тогтоолоор баталсан Монгол Улсыг 2021-2025 онд хөгжүүлэх таван жилийн үндсэн чиглэл -ийн зорилт 1.2-д “нүүдлийн өв соёлоо хадгалж, ёс заншил, уламжлалаа түгээн дэлгэрүүлнэ” гэсэн зорилт дэвшүүлсэнд үндэслэн нүүдлийн өв соёл, ёс заншил, уламжлалаа хадгалж байгаа малчны эрх зүйн байдлыг тодорхойлж, нүүдлийн ахуйт мал аж ахуйн үйлдвэрлэлийг тогтвортой эхлэх, хөгжүүлэх үзэл баримтлалтай хэм хэмжээг тогтоохоор тусгасан нь хуулийн төслийн зорилгод төрийн бодлого, зорилтод нийцсэн байна гэж дүгнэв.

Хоёр. Малчны эрх зүйн үндсийг тодорхойлох малчны бүтээмжийн талаар

|  |
| --- |
| Хуулийн төслийн:4 дүгээр зүйл. Хуулийн нэр томьёоны тодорхойлолт16 дугаар зүйл. Малчны үйлдвэрлэлийн цар хүрээ, чадавх, бүтээмжийн ангилал17 дугаар зүйл. Малчны мэргэшлийн үнэлэмж, баталгаажуулалт |

Хуулийн төслийн “Нэгдүгээр бүлгийн 4 дүгээр зүйл. Хуулийн нэр томьёоны тодорхойлолт”-д “малчин, туслах малчин” гэсэн нэр томьёог шинэчлэн, “малчны бүлэг, хэсэг, малчны хоршоо, уламжлалт мал аж ахуй, малчны өрхийн болон өргөтгөсөн, хоршсон үйлдвэрлэл, хариуцлагатай нүүдэлчин, малчны хариуцлагатай байдал” зэрэг нэр томьёог шинээр тус тус тодорхойлон, малчны эрх зүйн байдлыг нарийвчлан тогтоожээ. Мөн хуулийн төслийн Дөрөвдүгээр бүлгийн 16 дугаар зүйлд малчны үйлдвэрлэлийн цар хүрээ, чадавх, бүтээмжийн ангиллын ялгааг гаргасан байна. Тухайлбал, 16 дугаар зүйлийн 16.1-д “жилийн дөрвөн улирлын туршид малаа маллаж, бэлчээрийн мал аж ахуйн үйлдвэрлэлийн үйл ажиллагаа эрхэлж байгаа малчин өрхийн үйлдвэрлэл эрхэлж байгаа хэв шинжийг үйл ажиллагааны цар хүрээ, хөдлөх хөрөнгө, борлуулалтын орлоготой уялдуулж, өрхийн ба өргөтгөсөн үйлдвэрлэлийн заагийг дараах байдлаар тогтоохоор заажээ.

|  |
| --- |
| Хуулийн төслийн:16.1.1.хонин толгойд шилжүүлснээр 350 хүртэл малтай буюу хөдөлмөрийн хөлсний доод хэмжээг 75 дахин үржүүлсэнтэй тэнцүү төгрөг хүртэлх эргэлтийн хөрөнгөтэй, түүнтэй тэнцэх жилийн борлуулалтын орлоготой малчин өрх;16.1.2.хонин толгойд шилжүүлснээр 351-700 хүртэлх малтай буюу хөдөлмөрийн хөлсний доод хэмжээг 76-150 дахин үржүүлсэнтэй тэнцүү төгрөг хүртэлх эргэлтийн хөрөнгөтэй, түүнтэй тэнцэх жилийн борлуулалтын орлоготой малчин өрх;16.1.3.хонин толгойд шилжүүлснээр 701-1000 хүртэлх малтай буюу хөдөлмөрийн хөлсний доод хэмжээг 151-300 дахин үржүүлсэнтэй тэнцүү төгрөг хүртэлх эргэлтийн хөрөнгөтэй, түүнтэй тэнцэх жилийн борлуулалтын орлоготой малчин өрх;16.1.4.хонин толгойд шилжүүлснээр 1001-2000 хүртэлх малтай буюу хөдөлмөрийн хөлсний доод хэмжээг 300-450 дахин үржүүлсэнтэй тэнцүү төгрөг хүртэлх эргэлтийн хөрөнгөтэй, түүнтэй тэнцэх жилийн борлуулалтын орлоготой малчин өрх;16.1.5.хонин толгойд шилжүүлснээр 2001-5000 хүртэлх малтай буюу хөдөлмөрийн хөлсний доод хэмжээг 450-750 дахин үржүүлсэнтэй тэнцүү төгрөг хүртэлх эргэлтийн хөрөнгөтэй, түүнтэй тэнцэх жилийн борлуулалтын орлоготой малчин өрх. |

Түүнчлэн өрхийн болон өргөтгөсөн үйлдвэрлэл эрхэлж байгаа цар хүрээнд хуулийн төслийн 23 дугаар зүйлд заасан дэмжлэг буу малчинд санхүүгийн бүтээгдэхүүн, үйлчилгээ үзүүлэхэд харгалзах үндэслэл болохоор хуульчилжээ. Малчин өрхийн үйлдвэрлэлийн хэв шинжийн ангиллыг тогтоох аргачлалыг хөдөө аж ахуйн асуудал хариуцсан төрийн захиргааны төв байгууллага, статистикийн байгууллага хамтран боловсруулж, батлахаар эрх олгосон зохицуулалт тусгажээ. Мөн хуулийн төслийн 17 дугаар зүйлд жилийн 4 улирлын туршид малаа маллаж байгаа малчинд мал маллах мэдлэг, ур чадвар, ажлын туршлагыг нь харгалзан, ахлах, тэргүүлэх, зөвлөх гэсэн мэргэшлийн зэрэг олгохоор хуульчилж тусгасан байна. Мэргэшлийн зэрэгтэй малчин нь малчдыг сургах, дадлагажуулах эрхтэй байх ба мэргэшлийн зэрэгтэй малчнаас зөвлөгөө авсан малчин түүнийг мөнгөн болон мөнгөн бус хэлбэрээр урамшуулж болох талаар тусгасан нь малчны ур чадварын үнэлэмжийг нийгэмд бий болгох харилцааг шинээр нээжээ. Хуулийн төсөлд тусгасан дээрх зохицуулалт нь малчны эрх зүйн үндсийг хуулиар нарийвчлан тодорхойлох, хуулийн үзэл баримтлал, хуулийн зорилтыг хэрэгжүүлэх нөхцөлийг бүрдүүлжээ.

Гурав.Малчны хөгжлийн талаар:

|  |
| --- |
| Хуулийн төслийн:11 дүгээр зүйл.Малчны эрхэмлэх үнэт зүйл12 дугаар зүйл.Малчны мэдлэгийг дээшлүүлэх тогтолцоо, зарчим13 дугаар зүйл. Малчны хөгжлийг дэмжих төсөл, хөтөлбөр14 дүгээр зүйл.Малчны үйл ажиллагаанд цахим шилжилтийг нэвтрүүлэх 15 дугаар зүйл.Малчны цахим хөтөч |

Дөрөв.Малчны хариуцлагатай байдлыг тодорхойлох, үнэлэх, баталгаажуулах талаар:

|  |
| --- |
| Хуулийн төслийн:18 дүгээр зүйл. Малчны хариуцлагатай байдалд тавигдах шаардлага, шалгуур19 дүгээр зүйл. Хариуцлагатай байдлыг үнэлэх, баталгаажуулах |

Хуулийн төслийн Дөрөвдүгээр бүлгийн 18 дүгээр зүйлд малчны хариуцлагатай байдалд тавигдах шаардлага, шалгуурыг тогтоож, 19 дүгээр зүйлд хариуцлагатай байдлыг үнэлэх, баталгаажуулах харилцааг зохицуулахаар тусгасан нь хуулийн үзэл баримтлал, хуулийн төслийн зорилтыг хангахад нийцсэн байна.

Тав.Малчны хамтын санаачилга, өрсөлдөх чадвар, хөрөнгө оруулалтыг дэмжин хөгжүүлэх талаар:

|  |
| --- |
| 20 дугаар зүйл. Малчны хамтын санаачилга, хоршил, кластерын үйл ажиллагаа21 дугаар зүйл. Малчны өөрөө удирдах байгууллагын тогтолцоо22 дугаар зүйл. Малчинд үзүүлэх санхүүгийн бүтээгдэхүүн, үйлчилгээ23 дугаар зүйл. Малчны хөрөнгө оруулалт, эдийн засгийн чадамжийг сайжруулах24 дүгээр зүйл.Малчны нийгмийн баталгаа, ажиллах, амьдрах таатай нөхцөлийг бүрдүүлэхэд дэмжлэг үзүүлэх25 дугаар зүйл.Алслагдсан бүс нутгийн болон хариуцлагатай малчинд төрөөс үзүүлэх дэмжлэг |

Хуулийн төслийн “Тавдугаар бүлэг. Малчны хамтын санаачилга, хоршил, хөрөнгө оруулалтыг идэвхжүүлэх, дэмжлэг үзүүлэх”-т малчны өрсөлдөх чадвар, нийгэм, эдийн засагт оруулах хувь нэмрийг бэхжүүлэх, малчны хамтын санаачилга, хоршил, кластерын үйл ажиллагаа, малчны өөрөө удирдах байгууллагын тогтолцоо, малчинд үзүүлэх санхүүгийн бүтээгдэхүүн, үйлчилгээ, малчны хөрөнгө оруулалтыг идэвхжүүлэх эдийн засгийн чадамжийг сайжруулах, малчны нийгмийн баталгаа, ажиллах, амьдрах таатай нөхцөлийг бүрдүүлэхэд дэмжлэг үзүүлэх, алслагдсан бүс нутгийн болон хариуцлагатай нүүдэлчин малчинд төрөөс үзүүлэх дэмжлэгийн талаар нарийвчлан тодорхойлсноор “малчны хамтын санаачилга, өрсөлдөх чадвар, хөрөнгө оруулалтыг дэмжин хөгжүүлэх” гэсэн хуулийн зорилтын хэрэгжилтийг хангахад нийцсэн зохицуулалтууд тусгажээ.

Хуулийн төслийн эдгээр зохицуулалт нь Алсын хараа 2050 Монгол Улсын урт хугацааны хөгжлийн бодлогын зорилт 2.3.-д “гэр бүлд ээлтэй хөгжил, хамгааллын үр ашигтай тогтолцоог бүрдүүлнэ”, зорилт 2.6-д “хүн амын бүлэг бүрийн онцлогт нийцсэн хөдөлмөр эрхлэлтийг дэмжинэ”, зорилго 3-д “хүн амын хөдөлмөр эрхлэлтийг дэмжин өрхийн орлогыг тогтвортой нэмэгдүүлж, өрх, гэр бүл, өөрийгөө тэтгэн амьдрах боломжтой, сэтгэл хангалуун амьдрах нөхцөлөөр тэтгэгдсэн дундаж давхаргыг бүрдүүлнэ”, зорилт 3.3.5-д “малчин өрхийн аж ахуй эрхлэхэд нь санхүүгийн дэмжлэг үзүүлэх, малчин өрхийн бэлтгэсэн бүтээгдэхүүнийг зах зээлд нийлүүлэх оновчтой тогтолцоог бий болгох” гэж, УИХ-ын 2021 оны 106 дугаар тогтоолоор баталсан “Шинэ сэргэлтийн бодлогыг хэрэгжүүлэх эхний үе шатны үйл ажиллагааны хөтөлбөр -ийн зорилт 4.4-д “эдийн засгийн бүсчилсэн хөгжлийн бодлогод тулгуурлан мал аж ахуй, газар тариалангийн үйлдвэрлэлийн тогтвортой өсөлтийг дэмжиж, хүнсний дотоодын хэрэгцээг ханган, экспортын хувь хэмжээг нэмэгдүүлнэ.” гэж заасан зорилго, зорилтыг хэрэгжүүлэхэд томоохон дэмжлэг болохоор байна. Ялангуяа нийгэм, эдийн засгийн харилцаанд малчны оролцоог нэмэгдүүлэх, малчин хүний нөөц боломжийг нээж, малчдын дунд сайн дурын санаачилга, хоршил, нэгдэлд суурилсан тэгш эрх, нээлттэй тогтолцоог бүрдүүлэх, өрсөлдөөнийг хөгжүүлэх, харилцан туршлага, мэдээллээ солилцох, үйл ажиллагааны үр өгөөж, чанарыг сайжруулахад чиглэсэн харилцааг тодорхой болгож өгсөн байна. Хуулийн төслийн 22.2-д “Малчны өөрөө удирдах байгууллагын тогтолцоо нь багийн түвшинд малчны бүлэг, хэсэг, нөхөрлөл , сум, аймгийн түвшинд холбоо, үндэсний хэмжээнд иргэний нийгмийн байгууллагын нэгдсэн холбоо гэсэн шаталсан хэлбэрээр зохин байгуулагдаж, үйл ажиллагаа явуулна.” гэж заагаад, тэдгээрийн эрх, чиг үүргийг хуульчлахаар заажээ.

Мөн малчдын байгальд ээлтэй, тогтвортой үйлдвэрлэл эрхлэх үйл ажиллагааг санхүүгийн механизмаар дамжуулан дэмжихээр зохицуулалт тусгасан нь хуулийн төслийн зорилтын хэрэгжилтийг хангахад чухал түлхэц болно гэж үзэж байна. Хуулийн төслийн 23.2-д “Арилжааны банкинд малчинд зориулсан нэн хөнгөлөлттэй, хөнгөлөлттэй зээлийн болон даатгалын бүтээгдэхүүн үйлчилгээний шинэ нэр төрлийг нэмэгдүүлж малчин үйлдвэрлэлдээ чанарын өөрчлөлт гаргах, байгальд ээлтэй, тогтвортой үйл ажиллагаа эрхлэхэд нь дэмжлэг үзүүлнэ.” гэж тусгасан байна. Малчин нь эрхэлж байгаа үйлдвэрлэлийн үйл ажиллагааны цар хүрээгээс хамаарч нэн хөнгөлөлттэй, хөнгөлөлттэй зээлийн болон даатгалын бүтээгдэхүүн үйлчилгээ авахаар зааг, ялгааг гаргаж өгсөн нь “малчин бол малчин” гэсэн нийгэм, эдийн засгийн нийтлэг хандлагыг өөрчлөх, малчныг нийгэм, эдийн засгийн харилцаанд оролцох, аж ахуйгаа үр ашигтай эрхлэх хариуцлагыг мэдрүүлэх ач холбогдолтой зохицуулалт болсон байна. Гэхдээ хуулийн төслийн “23 дугаар зүйл. Малчны хөрөнгө оруулалт, эдийн засгийн чадамжийг сайжруулах” -ийн 23.1 дэх хэсэгт “Мал аж ахуйн үйлдвэрлэлийн одоогийн болон ирээдүйн хөгжлийг дэмжихэд зориулан сум бүрт Малчны хөгжлийн санг байгуулна.” гэж, мөн зүйлийн 23.2-т уг санг бүрдүүлэх эх үүсвэрийг зааж, төслийн 23.3, 23.4 дэх хэсэгт сангийн төвлөрүүлсэн хөрөнгийг зарцуулах үйл ажиллагааны чиглэлийг хувь тогтоон зааж хуульчилж байгаа нь санхүүгийн асуудал хариуцсан төрийн захиргааны төв байгууллагаас санал авах, Төсвийн тухай хуулийн холбогдох зохицуулалттай уялдуулах зэргээр нарийвчлан судлах зохицуулалт гэж дүгнэв.

**3.2.Практикт хэрэгжих боломжтой эсэх:**

Хуулийн төслийн 8, 9, 10, 11, 12, 13, 14, 15, 17, 18, 19, 24, 25, 26 дугаар зүйлд заасан зохицуулалтуудыг **“Практикт хэрэгжих боломж”** шалгуур үзүүлэлтээр шалган бодит байдалд хэрэгжих боломжтой эсэх, хэрэгжүүлэгч субъектүүдэд ачаалал, бэрхшээл учруулах эсэх, учирч болох эрсдэлийг буруулах арга зам байгаа эсэхийг тодруулахыг зорилгоор малчин, мал аж ахуйн үйлдвэрлэлийн чиглэлээр өмнө нь хийгдсэн судалгаанууд, улс, бүс, аймгийн түвшинд зохион байгуулагдсан малчдын зөвлөгөөн, хурал дээр гарсан санал, шүүмжүүд, холбогдох статистик мэдээ, мэдээлэл хуулийн төсөлд ирүүлсэн санал зэрэгт дүн шинжилгээ хийх замаар шалгасан болно.

* Хуулийн төслийн 8 дугаар зүйлийн зохицуулалт:

Энэ зүйл, заалтаар жилийн 4 улирлын туршид малаа дагнан малладаг малчин өрхийн өвөлжөө, хаваржааны доорх 0,07 га хүртэлх газрын эзэмших эрхийн нэг гэрчилгээг өмчлөх эрхийн гэрчилгээгээр нэг удаа сольж, малчны үйлдвэрлэл явуулахад ашиглах газар эдэлбэрийн эрхийн түвшныг нэмэгдүүлж, хүйтэн сэрүүнд улиралд мал сүргээ ая тухтай байлгах хашаа, хороондоо хөрөнгө оруулалт хийх эрхийг баталгаажуулахаар хуульчилсан байна. Мөн мал сүргээ идээшлүүлэх зориулалтаар өвөлжөө, хаваржааны болон зуслан, намаржааны бэлчээрийн эдэлбэр газрыг улирлын онцлогтой уялдуулан орон нутгийн бэлчээр ашиглалтын журмын дагуу хязгаарлалттай хүрээнд хамтын оролцоонд тулгуурласан малчны бүлэгт гэрээгээр ашиглуулах зохицуулалтыг тусгажээ.Түүнчлэн малчны бүлэг нь гэрээгээр ашиглуулах бэлчээрийн эдэлбэр газарт эрх ашиг нь хөндөгдөх бусад малчин өрх, малчны бүлгээс зөвшөөрөл авч, гэрээгээр ашиглуулах бэлчээрийн эдэлбэр газарт малчны бүлэг ашиглалт, хариуцлагын гэрээг сумын Засаг даргатай байгуулж, ашиглуулах эрхийг авах, бэлчээрийн эдэлбэр газрыг ашиглах эрхээ баталгаажуулсан малчны бүлэг нь хязгаар тогтоосон хүрээнд мал сүргээ идээшлүүлж, гэрээгээр ашиглаж байгаа бэлчээрийг зохистой ашиглах, сайжруулах, хамгаалах үйл ажиллагааг хариуцах зэргээр хуулийн төсөлд энэ зүйл заалтаар бэлчээрийн газар ашиглах, хамгаалах, нөхөн сэргээх үйл ажиллагааг тодорхой болгосон байгаа зэрэг нь нэг талаас практикт тулгамдсан асуудлыг эрх зүйн хүрээнд шийдэх гарцыг тодорхойлсон ч нөгөө төлөөс Газрын тухай хуульд нэмэлт, өөрчлөлт оруулах замаар шийдвэрлэх нь илүү нийцэлтэй гэж үзэж байна.

* Хуулийн төслийн 9 дүгээр зүйлийн зохицуулалт:

 Хуулийн төслийн энэ зүйлийн зохицуулалтаар малчны оролцоотой байгалийн нөөцийн сэргэх чадавхыг бэхжүүлэх харилцааг зохицуулахаар тусгаж, бэлчээрийн төлөв байдал, чанарын өөрчлөлтийн явцыг хянах, өөрчлөлтийг цаг тухайд нь илрүүлэх, үнэлэлт, дүгнэлт өгөх үйл ажиллагааг газрын асуудал хариуцсан төрийн захиргааны байгууллага бэлчээрийн фотомониторингийн үнэлгээнд суурилан явуулах, фотомониторингийн үр дүнгийн мэдээлэл, зураглалыг ашиглан холбогдох төрийн байгууллага, албан тушаалтан, малчны өөрөө удирдах байгууллага, малчны бүлэг, нөхөрлөл тус бүр авч хэрэгжүүлэх арга хэмжээг тодорхойлсон **нь одоо хэдийнээ хэрэгжүүлээд эхэлсэн, практикт бүрэн хэрэгжих боломжтой зохицуулалт гэж үзэж байна.**

* Хуулийн төслийн 10 дугаар зүйлийн зохицуулалт:

Энэ зүйлийн зохицуулалтад уур амьсгалын өөрчлөлт, эрсдэлийн нөлөөллийг бууруулахад чиглэгдсэн арга хэмжээний төлөвлөгөөг сум, аймаг бүр боловсруулж, хэрэгжүүлэх, малчин, малчны бүлэг, нөхөрлөл нь учирч болзошгүй гэнэтийн аюул, эрсдэлээс хамгаалахад зориулсан хуримтлал үүсгэж, дундын сан байгуулах боломжийг эрх зүйн хүрээнд нээлттэй болгосон байна. Харин энэ зүйлийн 10.5-д “Монгол Улсын нийт бэлчээрийн эдэлбэр газрын 10-аас доошгүй хувийг улс, аймаг, сумын отрын бүс нутаг, нөөц бэлчээр болгон хамгаалалтад авах асуудлыг холбогдох төрийн байгууллага хариуцан гүйцэтгэнэ.” гэж заасныг Газрын тухай хуультай уялдуулах нь зүйтэй юм. Цаг хүндэрсэн үед ашиглах отрын бүсэд мал оруулах, гаргах харилцааг журмаар зохицуулахаар зааж, журмыг батлах эрх бүхий субъектийг тогтоосон нь практикт бүрэн хэрэгжих боломжтой харилцаа бөгөөд зарим аймаг, сум хэрэгжүүлэх эхлэлийг тавьсан байна.

 Дээрх байдлаар хуулийн төслийн зохицуулалтын практикт хэрэгжих боломжийг тус бүрээр нягталж, төсөлд тусгасан холбогдох харилцаа нь практикт нийцэх боломжтой гэж дүгнэж байна

**3.3.Ойлгомжтой эсэх:**

“Ойлгомжтой байдал” гэсэн шалгуур үзүүлэлтийн хүрээнд Малчны тухай хуулийн төсөл боловсруулалтын хувьд Хууль тогтоомжийн тухай хуулийн 23, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг гүйцэтгэлээ. Мөн хуулийн төслийг ойлгомжтой болгох чиглэлээр Төрийн ордонд хийсэн хэлэлцүүлгийн үед гарсан санал болон бусад иргэд, малчид мэргэжлийн ба иргэний нийгмийн байгууллагаас өмнө нь хийсэн судалгаа, ирүүлсэн санал байгаа эсэхийг нягталж, анализ хийсэн болно.

Малчны тухай хуулийн төсөл нь Хууль тогтоомжийн тухай хуулийн 23 дугаар зүйлд заасан анхдагч хуулийн төслийн хэлбэрээр бичигдсэн 6 бүлэг, 30 зүйлтэй байна. Хуулийн төслийн бүтцийн дугаарлалт нь Хууль тогтоомжийн тухай хуулийн 28 дугаар зүйлийн 28.6, 28.7-д заасан хуульд заасан шаардлагыг хангасан байна. Түүнчлэн хуулийн төсөл нь Хууль тогтоомжийн тухай хуулийн 29 дүгээр зүйлд заасан тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх, үүнд хүрээнээс хальсан асуудлыг тусгахгүй байх, 30 дугаар зүйлд заасан хэл зүй, найруулгын ерөнхий шаардлагад нийцсэн байна. Малчны тухай хуулийн төслийг дагалдан боловсруулсан Хөдөлмөр эрхлэлтийг дэмжих тухай, Малын генетик нөөцийн тухай, Мал, амьтны эрүүл мэндийн тухай, Малын тоо толгойн албан татварын тухай хуульд өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд өөрчлөлт оруулах тухай хуулийн төслүүд нь Хууль тогтоомжийн тухай хуулийн 28 дугаар зүйлийн 28.8 дахь хэсэгт заасан дугаарлалт болон хуулийн төслийн заалтын байршилд тавигдах шаардлагыг хангасан байна.

**3.4.Харилцан уялдаатай байдлыг хангасан эсэх**:

**“Харилцан уялдаа”** шалгуур үзүүлэлтийн хүрээнд хуулийн төслийн уялдаа холбоог шалгахдаа хуулийн төслийг бүхэлд нь авч үзэн, Хууль тогтоомжийн тухай хуулийн 29 дүгээр зүйлийн 29.1.1, 29.1.5, 29.1.7, 29.1.10 дах заалт болон Аргачлалын 4.10-т заасан шаардлага, шалгуурыг хангах эсэхийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар дараах байдлаар үнэлэв.

Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:

|  |  |  |
| --- | --- | --- |
| Д/д | **Шалгах асуулт**  | **Шаардлагыг хангасан эсэх** |
| 1 | 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх | Үндсэн хуульд заасан зарчмыг хангахад чиглэсэн бөгөөд ямар нэгэн байдлаар зөрчилдөөгүй байна.  |
| 2 | 29.1.5.зүйл, хэсэг, заалт нь хоорондоо зөрчилгүй байх | Төслийн зүйл, хэсэг, заалт хоорондоо зарчмын томоохон зөрчил байхгүй байна.  |
| 3 | 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх | Энэхүү хуулийн төсөлд зүйл, заалт хооронд эшлэл хэрэглэсэн байна. Иймд хуулийн төслийн зохицуулалтын өөрчлөлт, засварыг харгалзан, эшлэлийг нягтлах нь зүйтэй .  |
| 4 | 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх | Тус хуулийн төслийг дагаж 2 хуульд нэмэлт, 4 хуульд өөрчлөлт оруулах, нийт 6 хуулийн төслийг боловсруулсан байна.  |

Аргачлалын 4.10-т заасан шалгуурыг хангасан эсэх:

|  |  |  |  |
| --- | --- | --- | --- |
| **д/д** | **Асуулт** | **Хариулт** | **Дүн шинжилгээ** |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх | Тийм  | Хуулийн төслийн зохицуулалт нь үзэл баримтлалд тусгагдсан зорилтыг бүрэн хангаж байна.  |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх | Тийм  | Энэхүү шаардлагыг хангасан байна.  |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Тийм  | Энэхүү шаардлагыг хангасан байна. |
| 4 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх | Тийм  | Дүн шинжилгээний хүрээнд зарчмын зөрүүтэй ямар нэгэн асуудал илрээгүй бөгөөд тодруулах, нэмэлт хийх шаардлагатай зохицуулалт байна. |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх | Үгүй  | Энэхүү шаардлагыг хангасан байна.  |
| 6 | Хуулийн төслийг хэрэгжүүлэх этгээдийг тодорхой тусгасан эсэх | Тийм  | Хуулийн төслийг хэрэгжүүлэгч субьектүүдийн эрх үүргийг ялган тодорхойлсон байна.  |
| 7 | Хуулийн төсөлд шаардлагатай зохицуулалтыг орхигдуулсан эсэх | Үгүй  | Хуулийн төсөлд оруулах шаардлагатай орхигдуулсан зохицуулалт байхгүй байна.  |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх | Үгүй  | Хяналтаар ямар нэгэн зөрчилтэй зохицуулалт илрээгүй. |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх |  | Энэхүү зохицуулалтыг нарийвчлан тодорхой зарчмыг тогтоосон байна.  |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх | Үгүй  | Хяналтаар ямар нэгэн зөрчилтэй зохицуулалт илрээгүй. |
| 11 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх | Үгүй  | Хуулийн төсөлд тусгасан хязгаарлалт нь Монгол Улсын Үндсэн хуульд нийцсэн, хуульд заасан зайлшгүй бөгөөд хүний хууль ёсны ашиг сонирхлыг хуулиас гадуур хөндөхгүй байх нөхцөлийг тусгасан байна.  |
| 12 | Хуулийн төслийн зүйл, заалт жендэрийн эрх тэгш байдлыг хангасан эсэх |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Жендэрийн эрх тэгш байдлыг хангах тухай хуулийн хүрээнд зохицуулах боломжтой. |
| 13 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх | Үгүй | Хуулийн төсөлд ийм заалт тусгагдаагүй байна. |
| 14 | Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх | Үгүй  | Хяналтаар хуулийн төсөлд энэ төрлийн зөрчил илрээгүй. Тус төслийн зохицуулалт нь өмнөх эрх зүйн зохицуулалтын хүрээнд байсан тодорхойгүй, мэдээлэл, санхүүжилтийн нууцлагдмал байдлыг өөрчлөн, сайжруулсан давуу талтай хэмээн дүгнэж байна.  |
| 15 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. | Үгүй | Тухайн хуулийг зөрчсөн этгээдэд хүлээлгэх хариуцлагыг Эрүүгийн хууль, Зөрчлийн тухай хууль, Төрийн албаны тухай хууль болон энэ хуулиар зохицуулахаар тусгасан байна.  |

Энэхүү шалгуур үзүүлэлтийн дагуу дүн шинжилгээ хийж үзэхэд хуулийн төслийн зүйл заалт өөр хоорондоо болон Монгол Улсын Үндсэн хууль, бусад хүчин төгөлдөр үйлчилж байгаа хууль тогтоомжтой зарчмын хувьд зөрчилдөөгүй, үүрэг хүлээсэн байгууллага, албан тушаалтнуудын чиг үүрэгт давхардал үүсгээгүй байна.

**ТАВ. ҮР ДҮНГ ҮНЭЛЖ, ДҮГНЭЛТ, ЗӨВЛӨМЖ ӨГСӨН БАЙДАЛ**

Малчны тухай хуулийн төслийн үр нөлөөг Хууль тогтоомжийн төслийн үр нөлөөг үнэлэх аргачлалын дагуу шалгах хэрэгслийг ашиглан үнэлж, үр нөлөөг үнэлэх явцад цуглуулж, ашигласан мэдээлэл тоо баримт, хуулийн төслийн тандан судалгааны тайлан, хуулийн төслийн үзэл баримтлал, хуулийн төсөл, энэ чиглэлээр холбоотой гарсан дүгнэлт, зөвлөмж, саналыг судлах, дүн шинжилгээ хийх зэргээр үр дүнг баримтжуулсны үндсэн дээр дараах Дүгнэлт, зөвлөмжийг хууль санаачлагчид өгч байна.

**5.1.Дүгнэлт:**

1. “Хууль тогтоомжийн төслийн үр нөлөөг үнэлэх аргачлал”-ын дагуу хуулийн төслийн үр нөлөөг үнэлэхэд Малчны тухай хуулийн төсөл нь Хууль тогтоомжийн тухай хуулийн 23, 28, 29, 30 дугаар зүйлд болон Засгийн газрын 2016 оны 59 дүгээр хуулийн хоёрдугаар хавсралтаар баталсан Хууль тогтоомжийн төсөл боловсруулах аргачлалд заасан хуулийн төсөл боловсруулахад тавигдах шаардлагад нийцсэн байдлаар боловсруулагдсан байна.
2. Хуулийн төслийн зорилт нь хуулийн төслийн үзэл баримтлалд тусгасан хуулийн төсөл боловсруулах хэрэгцээ шаардлагын үндэслэлийг бүрэн илэрхийлэх түвшинд томьёологдсон, үзэл баримтлалд тусгасан зорилтуудыг хангахад чиглэсэн, тодорхойлсон зорилтод хүрэх боломжтойгоор илэрхийлэгдсэн зохицуулалтыг тусгасан байна гэж үзэв.
3. Хуулийн төсөлд нүүдлийн ахуйт уламжлал, өв соёлыг хамгаалж, мал аж ахуйн үйлдвэрлэлийг тогтвортой эрхлэх малчны эрх зүйн үндсийг тодорхойлон, малчны хөгжил, бүтээмж, хариуцлагатай байдал, нийгмийн хамгаалал, хамтын санаачилга, өрсөлдөх чадвар, хөрөнгө оруулалтыг дэмжин хөгжүүлэх менежментийг боловсронгуй болох нөхцөлийг бүрдүүлсэн, практикт хэрэгжих боломжийг хангасан байна.
4. Хуулийн төслийн бүлэг, зүйл, заалт, дэд заалт өөр хоорондоо зөрчилгүй, Монгол Улсын Үндсэн хууль болон хүчин төгөлдөр үйлчилж байгаа бусад хууль тогтоомжтой харилцан уялдсан, үүрэг хүлээсэн байгууллага, албан тушаалтны чиг үүрэгт давхардал үүсгээгүй байна
5. Хууль тогтоомжийн тухай хуулийн 23 дугаар зүйлийн23.1-д хуульчилсан “Хууль санаачлагч нийгмийн харилцааны төлөв байдал, тулгамдсан асуудлыг судалсны үндсэн дээр шинээр үүссэн харилцааг хуулиар зохицуулах шаардлагатай, эсхүл тухайн нийгмийн харилцааны эрх зүйн зохицуулалтыг нарийвчлан шинэ хуулиар зохицуулах шаардлагатай гэж үзвэл анхдагч хуулийн төсөл боловсруулна” гэсэн хэм хэмжээг зөрчөөгүй байна гэсэн нэгдсэн дүгнэлт хийв.

 **5.2.Зөвлөмж:**

1. Малчны тухай хуулийн төсөлд туссан бэлчээрийн газар, отрын бүс нутгийн ашиглалттай холбоотой зарим зохицуулалтыг Газрын тухай хуультай уялдуулахад илүү анхаарах нь зүйтэй.
2. Малчны санаачилгаар хуримтлалын сан үүсгэх, төвлөрүүлсэн орлогоос зарцуулалт хийх асуудлыг санхүү, хөрөнгө оруулалтын холбогдох хууль тогтоомжтой уялдуулан нягталж үзэх нь зохистой гэж зөвлөж байна.
3. Малчны тухай хуулийн төслийг дагалдан нэмэлт, өөрчлөлт оруулах шаардлагатай хуулийн төслийг боловсруулж, өргөн мэдүүлэх нь зүйтэй гэж үзэв.

---о0о---

**АШИГЛАСАН МАТЕРИАЛЫН ЖАГСААЛТ**

1. Малчны тухай хуулийн төсөл. 2024 он.
2. Малчны тухай хуулийн төсөл үзэл баримтлал, 2024 он.
3. Малчны тухай хуулийн төслийг дагаж нэмэлт, өөрчлөлт оруулах хуулийн төслүүд. 2024 он
4. Малчны тухай хуулийн төсөлд холбогдох байгууллагуудаас ирүүлсэн санал. 2024 он.
5. Малчны тухай хуулийн төслийн тандан судалгааны тайлан.2024 он.
6. Улс, бүс, аймгийн түвшинд зохион байгуулсан малчдын зарим зөвлөгөөн, хурлын тэмдэглэл, шийдвэр

**Хууль тогтоомж, Засгийн газрын тогтоол, тушаалын жагсаалт**

1. Монгол Улсын Үндсэн хууль;
2. Хууль тогтоомжийн тухай хууль;
3. Хөдөлмөрийн тухай хууль;
4. Хөдөлмөр эрхлэлтийг дэмжих тухай хууль;
5. Малын генетик нөөцийн тухай хууль;
6. Мал, амьтны эрүүл мэндийн тухай хууль;
7. Малын тоо толгойн албан татварын тухай хууль;
8. Малын индексжүүлсэн даатгалын тухай хууль;
9. Төсвийн тухай хууль;
10. Засгийн газрын тусгай сангийн тухай хууль;
11. Зөрчлийн тухай хууль;
12. Зөрчил шалган шийдвэрлэх тухай хууль;
13. Монгол Улсын Засгийн газрын 2016 оны 59 дүгээр тогтоолын 3 дугаар хавсралтаар баталсан “Хуулийн төслийн үр нөлөө тооцох аргачлал”
14. Төрийн мэдээлэл эмхэтгэл.2015.№25

---о0о---

1. https://legalinfo.mn/mn/detail?lawId=11119 [↑](#footnote-ref-1)
2. Төрийн мэдээлэл эмхэтгэл.2015.№25 [↑](#footnote-ref-2)
3. https://legalinfo.mn/mn/detail?lawId=11993 [↑](#footnote-ref-3)
4. Хууль тогтоомжийн төслийн үр нөлөөг үнэлэх аргачлалын 2.9 “... хуулийн төслийн зорилго, хамрах хүрээ, зохицуулах асуудалтай уялдуулан нэг, эсхүл хэд хэдэн шалгуур үзүүлэлтийг сонгож болно”. [↑](#footnote-ref-4)
5. <https://legalinfo.mn/mn/detail?lawId=11119> [↑](#footnote-ref-5)
6. Хууль тогтоомжийн тухай хуулийн 29 дүгээр зүйл. [↑](#footnote-ref-6)
7. Малчны тухай хуулийн төслийн үзэл баримтлал, 2024 он [↑](#footnote-ref-7)
8. Малчны тухай хуулийн төсөл, 2024 он [↑](#footnote-ref-8)